Tbilisidə turizmlə bağlı beynəlxalq konfrans işə başlamışdır

Sentyabrın 25-də Tbilisidə "Turizm sahəsində strateji kommunikasiyalar" mövzusunda beynəlxalq konfrans açılmışdır.
Konfransın təşkilatçıları BMT-nin Dünya Turizm Təşkilatı və Gürcüstan Turizm və Kurortlar Departamentidir. Beynəlxalq konfransın işində dünyanın müxtəlif ölkələrindən nümayəndələr iştirak edirlər. Gürcüstanın Baş naziri Zurab Noğaideli konfransın açılış mərasimində iştirak etmişdir.
Azərbaycanın mədəniyyət və turizm naziri Əbülfəs Qarayev də konfransın iştirakçıları arasındadır. Ə.Qarayev konfransdan əvvəl Tbilisidə N.Nərimanov və C.Məmmədquluzadənin ev muzeylərinə baş çəkdiyini, Azərbaycan Dövlət Dram Teatrının durumu ilə tanış olduğunu bildirmişdir. Nazir vəziyyətin onu qane etmədiyini demiş, Gürcüstan rəsmiləri ilə görüşü zamanı məsələ qaldıracağını bildirmiş, yaxın gələcəkdə tədbirlər görüləcəyini diqqətə çatdırmışdır.
Konfrans barədə danışan nazir, beynəlxalq tədbirdə turizmlə bağlı təhsilin təşkili, peşəkarlığın artırılması və s. məsələlərin müzakirə olunduğunu bildirmişdir. Ə.Qarayev Dünya Turizm Təşkilatının dəstəyi ilə Azərbaycan, Gürcüstan və İpək yolu üzərində yerləşən digər ölkələrin birgə informasiya-kommunikasiya xətləri çərçivəsində birləşməsi və turizm imkanları potensialının təbliğatı məsələsinin ön plana çəkildiyini vurğulamışdır. BMT-nin İnkişaf Proqramı Azərbaycan nümayəndəliyinin turizm layihəsinin milli əlaqələndiricisi Faiq Qürbətov konfransın təcrübə mübadiləsi baxımından uğurlu olduğunu, Azərbaycanda dövlət səviyyəsində turizmin inkişafına qayğı göstərildiyini, Mədəniyyət və Turizm Nazirliyinin bu istiqamətdə uğurlu işlər apardığını qeyd etmişdir.
Azərbaycan.- 2007.-27 sentyabr.-S.6.