Xəlilzadə F.

Sənət ocağının yeni işığı

Respublikamızın xalq artisti, tarzən Ramiz Quliyev həm də Bakı Musiqi Akademiyasının professorudur. Görkəmli tarzənin tələbələrinin dairəsi çox genişdir: Amerika, Almaniya, Fransa, Yaponiya, Danimarka, Türkiyə, İran kimi dövlətlərdən gəlib böyük həvəslə onun sənətini öyrənənlər getdikcə artmaqdadır. Milli musiqimizin inkişafında əvəzsiz xidmətləri olan Ramiz Quliyevin dünyaya səpələnmiş tələbələri ilə bərabər, onun öz oğacının başında nurlu bir çırağı var. Bu, hələ 8 yaşında ikən atasının tarını sinəsinə sıxaraq çaldığı muğamı ilə məşhur tarzəni heyrətə gətirən Əyyub Ramizoğludur. Doğrudur, Ramiz müəllimin bütün ailə üzvləri tarda çalmağı gözəl bilirlər. Amma Əyyubun barmaqları tarın simlərinə toxunanda bir özgə aləm yaranır.
Hələ Bülbül adına orta ixtisas musiqi məktəbində oxuduğu illərdə onun tarının səsi möhtəşəm konsert salonlarında eşidilər, ətrafına yüzlərlə pərəstişkar yığışardı. Əyyub danışır: "Bilmirəm, anam mənə layla çalıb, ya yox. Xatırlamıram, çünki həmişə muğam eşitmişəm, atamın çalğısı ilə yatıb-durmuşam. Mənim laylam da, ilk eşitdiyim nəğməm də, ilk heyrətim də elə tarın xoş avazı olub. Maraqlıdır ki, məni tara yaxın qoymurdular. Ehtiyatlanırdılar ki, birdən salıb sındıraram. Böyük qardaşım Emin musiqi məktəbinə - tara gedirdi. Onlar evdə olmayanda mən tara doyunca tamaşa edərdim. Əlimə almağa qorxardım. İlk dəfə o möcüzəni sinəmə sıxanda 8 yaşım vardı. Nə çalmışam, necə çalmışam, bilmirəm, ilk mükafatım atamın məni qucaqlayıb bağrına basması oldu. Əlbəttə, məni tara çəkən, ona bağlayan atamın sənətinə olan marağımdır".
Uşaq ikən Əyyub Ramizoğlunun tarda məharətli ifası ümummilli liderimiz Heydər Əliyevin diqqətini çəkmişdir. Ulu öndər dəfələrlə müşahidə etmişdi ki, böyük konsert salonlarında əzəmətli orkestrlərin iştirakı ilə ata-bala birlikdə ifa etdikləri simfoniyaları ürəklə, canyanğısı ilə, xüsusi məharətlə dinləyicilərə çatdırırlar. O da diqqəti çəkmişdi ki, Əyyub Ramizoğlunun tarın simləri ilə çox qəribə ünsiyyəti, dostluğu var. Tar sanki Əyyubun sinəsində yeni bir ömrünü başlayırdı. Bəlkə də elə bu qabiliyyətinə görə ümummilli liderin sərəncamı ilə yaradılmış "Qızıl kitab"a adı düşənlərdən biri Əyyub Ramizoğlu oldu. 14 yaşında ikən Prezident təqaüdünə layiq görülən g ənc tarzən Musiqi Akademiyasının dirijorluq fakültəsinə daxil oldu. Özü bu barədə belə söyləyir: "Tar mənim həyatım, sinəmdə döyünən ürəyimdir. Sənətim isə dirijorluqdur. Ona görə də mən bu yolu seçdim". Hazırda Sankt-Peterburq Dövlət Konservatoriyasının aspiranturasında oxuyan Əyyub Ramizoğlunu nəinki Azərbaycanda, hətta Rusiyada, Polşada, Türkiyədə, Belarusda və başqa ölkələrdə istedadlı, qeyri-adi məharətə malik dirijor kimi tanıyır və rəğbət göstərirlər.
Bu sahədə də Əyyub Ramizoğlunun bir sıra uğurları var. İlk ən böyük müvəffəqiyyəti 2006-cı ildə Polşanın Belostok şəhərində keçirilən Litoslavski adına Dirijorların IV Beynəlxalq müsabiqəsində qazandığı uğur olub. Bu müsabiqəyə 150 ölkənin nümayəndəsi qatılmışdı. Azərbaycanı ancaq Əyyub Ramizoğlu təmsil edirmiş. Üç mərhələdən ibarət olan müsabiqədə birinci yeri Əyyub Ramizoğlu tutub. Həmin müsabiqənin şərtinə görə, qalib üç il ərzində Avropa ölkələrinin, eləcə də Polşanın Dövlət Opera Teatrının səhnəsində çıxış etmək hüququna malikdir. 2007-ci ilin yanvar ayında Əyyub Ramizoğlu Polşanın böyük konsert salonunda Belarus Dövlət Xor Kapellasına dirijorluq etmişdir. Proqrama Azərbaycan musiqisi də daxil edilmişdir. İlk dəfə idi ki, Q.Qarayevin "Leyli və Məcnun" simfonik poeması Polşa musiqiçiləri tərəfindən ifa olunurdu. Əyyub Ramizoğlunun böyük ustalıqla dirijorluq etdiyi bu konsert tamaşaçılar tərəfindən dərin maraqla qarşılanmışdır. Bununla da Polşanın konsert salonlarında Azərbaycan musiqisi - Ü.Hacıbəyovun, Q.Qarayevin, F.Əmirovun əsərləri müntəzəm səslənməyə başladı. Təbii ki, bu proqramların təşkil olunmasında Əyyub Ramizoğlunun xidməti var. 2007-ci ilin mayında Dövlət Müstəqilliyi Günüm üzlə əlaqədar Belarusun Minsk şəhərində Azərbaycan səfirliyinin təşkilatçılığı ilə Belarus Dövlət Simfonik Orkestrinin "Simfonik gecə" adlı mərasimi təşkil edilmişdi. Müstəqilliyimizin şərəfinə hazırlanmış tədbirdə konsertin solisti tarzən Ramiz Quliyev, dirijoru Əyyub Ramizoğlu olmuşdur.
Nəhayət, Əyyub Ramizoğlu ilk dəfə olaraq operaya da dirijorluq etdi. Bu maraqlı və şərəfli tarix 25 may 2007-ci ildə Sankt-Peterburq şəhərində yazıldı. Motsartın "Fiqaronun toyu" operasına dirijorluq edən Əyyub Ramizoğlu öz sələflərinin yolunu ləyaqətlə davam etdirərək həm də özünəməxsus dirijorluq istedadına malik olduğunu təsdiqlədi. Sankt-Peterburqda çıxan qəzetlər gənc azərbaycanlı dirijorun ustalığından bəhs edən yazılar dərc etdilər.
Əyyubun arzuları böyükdür. Doğrudur, onu dünyanın ən möhtəşəm opera və balet teatrları öz səhnələrində görmək istəyirlər. Hətta bir neçə ölkədən dəvət də alıb. Amma Əyyub Ramizoğlunun ən böyük arzusu təhsilini bitirdikdən sonra doğma Azərbaycana qayıtmaqdır. Gənc dirijor belə deyir: "Kiçik yaşlarımda atama bənzəmək istəyirdim. Bu səbəbdən də tar döyünən ürəyimə çevrildi. İndi isə unudulmaz Niyazinin yolunu davam etdirmək, onun kimi sevilmək, yaradıcılıq uğurlarına nail olmaq istəyirəm".
İnanırıq ki, Niyazi sənətinin davamçısı olmaq arzusu ilə yaşayan və bu yolda böyük u ğurlar qazanan Əyyub Ramizoğluna vaxt gələcək böyük məhəbbət və ehtiramla "maestro" deyəcəyik. Bizdə bu inamı yaradan gənc dirijorun möhtəşəm konsert salonlarında qazandığı uğurlar, aldığı beynəlxalq mükafatlardır.
Azərbaycan.-2007.- 13 sentyabr.-S.6.