Kamal Y.

Ağcabədidə Üzeyir bəy günləri

Son baharın min bir büsat qurduğu bu gözəl zamanda gündən-günə gözəlləşən Ağcabədi çal-çağırlı, toylu-büsatlı, xoş avazlı bir musiqi dünyasını xatırladır. Sentyabr ayı bu yerlər daha çox qonaqlı-qaralı olur. Hər yerdən Üzeyir bəy ocağına Milli musiqi gününü qeyd etməyə qonaqlar gəlir.
Neçə min çiçək dərib
Gəzdi sənət bağını.
Qibləgaha döndərib
Yurdumun torpağını.
Kərəm oldu, Sənan oldu
Üzeyir,
Min havalı kaman oldu
Üzeyir.
Bəli, Ağcabədidə Milli musiqi gününün, dahi bəstəkar Ü. Hacıbəyovun anadan olmasının 122-ci ildönümünün daha da təmtəraqlı, daha da gözəl keçirilməsi üçün rayon ictimaiyyəti, ziyalılar, bütün musiqisevərlər,rayon Mədəniyyət və Turizim şöbəsinin bu nəcib təşəbbüsünə qoşulmuşlar. Ayın əvvəlindən başlayaraq rayonun bütün mədəni-maarif müəssisələrində, musiqi məktəblərində Milli musiqi günü qeyd olunmaqda davam edir.
Sentyabr ayının 18-də Ağcabədidə hamı bayram əhval-ruhiyyəsində idi. "Sənsiz"in qəlbləri göynədən, könülləri riqqətə gətirən sədaları dalğa-dalğa ətrafa yayılır. Böyük Üzeyir bəy harayı ulu Şeyx Nizaminin ruhuna qovuşur.
Şəhərin M.Rəsulzadə küçəsi ilə böyük bir izdiham Ü.Hacıbəyovun adını daşıyan Ağcabədi şəhər İncəsənət məktəbinə doğru irəliləyir. Məktəbin qarşısında dahi bəstəkarın abidəsi önünə əklillər və gül-çiçək dəstələri qoyulur. Ağcabədi rayon Mədəniyyət və Turizim şöbəsinin müdiri Rza Quliyev tədbiri açaraq musiqisevərləri təbrik edib, qonaqları salamlayır. Üzeyir Hacıbəyov adına şəhər İncəsənət məktəbinin direktoru Sevda Malışova, rayon Mədəniyyət evinin direktoru şair Yusif Kamal, Tarix-diyarşünaslıq muzeyinin direktoru Elmira Adıgözəlova, müəllimə Vüsalə Zeynalova çıxış edərək Üzeyir bəyin həmişəyaşarlığını təsdiq edən ölməz əsərlərindən söz açdılar. Şəhər İncəsənət məktəbinin müəllimi və şagirdlərdən ibarət orkestrin ifasında bəstəkarların "Koroğlu" operasının uvertürasının sədalarının sehrinə düşən şənlik iştirakçıları bir-birinin ardınca Üzeyir Hacıbəyovun "Leyli və Məcnun", "O olmasın, bu olsun", "Arşın mal alan" dünyasına da heyran kəsildilər. "Qara göz", "Sevgili canan", "Sənsiz", "Cəngi" qəlbləri riqqətə gətirdi. Qəmbər Qəhrəmanovun, Fazil Heydərovun, Arzu Abbasovun, Hicran Məmmədovanın maraqlı çıxışları tamaşaçıları günün təsiri altında saxlamağa əminlik yaratdı.
Tədbirin sonunda Ağcabədi Rayon İcra Hakimiyyətinin başçısının müavini Əbülfət Tapdıqov çıxış edərək Milli musiqi günü münasibəti ilə Üzeyirsevərləri təbrik etdi. O, tədbir iştirakçılarına bildirdi ki, Ağcabədi RİH başçısı Şahin Məmmədovun təşəbbüsü ilə şəhərimizin mərkəzində yerləşən park Ü.Hacıbəyovun adını daşıyacaq. Hazırda parkda yenidənqurma işləri aparılır və burada böyük bəstəkara abidə ucaldılacaq.
Az ərbaycan.-2007.-26 sentyabr.-S.6.