Hüseynbəyli F.

Nüfuzlu kino ustaları bu sənətin problemlərini müzakirə ediblər

"Şərq-Qərb" Kinofestivalının proqramına daxil olan "Milli kino - böyük ekrana yol" mövzulu görüş-seminar sentyabrın 9-da gerçəkləşdi. Dünya kino sənətini təmsil edən nüfuzlu qonaqların bir araya gəldiyi tədbirdə bu sahədəki problemlər müzakirə obyektinə çevrildi. "Şərq-Qərb"in prezidenti Rüstəm İbrahimbəyov, kinorejissor Tofiq İsmayılov, "Kinoforum" jurnalının baş redaktoru Konstantin Şerbakov (Rusiya), ssenariçi Georgi Branev (Bolqarıstan), kinoşünas Andrey İvanov (Rusiya), kinorejissor Yuli Qusman, Pavel Çuxray (Rusiya), Xocaqulu Narliyev (Türkmənistan) və digər mütəxəssislərin gəldikləri qənaətə görə, bu sənətin inkişafı üçün bütün qüvvələr səfərbər edilməlidir. Bu istiqamətdəki problemlərin aradan qaldırılması üçün heç kəs öz istedadını, bacarığını, əsirgəməməlidir. Tədbiri giriş sözü ilə açan R.İbrahimbəyov Sovet quruluşu dağıldıqdan sonra kino sahəsində bir çox problemlərin üzə çıxdığını bildirdi. Onun fikrincə, bu problemlər kino sahəsində maliyyə sıxıntılarının yaranmasına, yeni filmlərin gec-gec ərsəyə gəlməsinə səbəb olur. R.İbrahimbəyov həmçinin son illərdə çəkilmiş filmlərin pirat yolu ilə yayımlanmasına və bu yolla şəxsi mənfəət xatirinə kino adına xələl gətirənlərin qarşısının alınmasının vacibliyini vurğuladı. O, qeyd etdi ki, belə hadisələr filmi ərsəyə gətir ənlərin mənfəət baxımından kənarda qalmasına rəvac verir. Tofiq İsmayılov Azərbaycan kinosunun xaricdə təbliği məsələlərinə diqqət yönəltdi. Rejissor bildirdi ki, İstanbulda Azərbaycan kinosu haqqında təsəvvür yox dərəcəsindədir: "Biz azərbaycanlıların film çəkməyi onlara təəccüblü gəlir. Bu cür arzuolunmaz rəyi aradan qaldırmaq üçün kinomuzda və onun təbliği sahəsində ciddi irəliləyiş əldə etməliyik". İranlı qonaq, kinorejissor Eyyub Danişvərin fikirləri də tədbir iştirakçıları tərəfindən maraqla qarşılandı: "Bizim bir ata-baba məsəli var, deyirlər ki, ac adama balıq vermə, balıq tutmağı öyrət! Bu mənada mənə elə gəlir ki, dövlətin kinoya köməyi çox da vacib deyil. Əsas odur ki, dövlətin yaratdığı qanun çərçivəsində kino özü öz inkişafına təkan versin". Bu prosesin İranda təcrübədən keçdiyini rejissor vurğuladı ki, onun ölkəsində kino çəkilişini dövlət maliyyələşdirmir: "Biz öz sərmayəmizlə kinonu çəkirik, amma dövlət bizə filmlərimizi kinozallarda nümayiş etdirmək imkanı yaradır". İranlı sənətkar kinoya marağın azalmasından, insanların bu sənətə biganəliyindən də danışdı. O, reklamın bu istiqamətdə mühüm rol oynaya biləcəyini qeyd etdi: "Deyirlər ki, kino bərbad vəziyyətdədir, kinozallar boşdur, insanlar bilet alıb kinoya tamaşa etməyə getmirlər. Əgər kino bu vəziyyətdədirsə, bəs niyə Hollivudun, Hindistanın filmləri bütün dünyada geniş yayılır?! Ötən il İranda "Qovulmuş insanlar" adlı bir film çəkildi. Bu film təkcə İran daxilindəki kinofestivallardan 100 milyon gəlir gətirdi. Sözsüz ki, burada reklamın rolu danılmazdır". İran rejissoru bildirdi ki, inanların kinonu kinozallardan daha çox, öz evlərində oturub rahatca izləməyə üstünlük verməsi də bu sahədə problemlər yaradır. Onun qənaətinə görə, insanları məcburən kinozallara aparmaq olmaz. Bu vəziyyətdən çıxış yolu kinonu "evlərə daşımaq"dır.

525-ci qəzet.-2007.-11 sentyabr.-S.7.